Tgi è la pli bella da tut la terra?

Da Werner Carigiet

Tgi che discurra da concurrenzas da bellezza patratga savens a las elecziuns da la Miss Svizra ni da la Miss Rezia. Pauc enconuschenta è dentant ina concurrenza annuala che eruescha la pli bella Sursilvana – e quai sin in fitg aut nivel, sco ins ha detg a mai. Jau hai accumpagnà ina finalista durant las preparaziuns per l’ elecziun finala.

Olga è ina bella giuvna Sursilvana e abitescha a Degen en Lumnezia. "Miu patrun da lavur aveva proponì a mai da s'annunziar a l’elecziun da la Miss Surselva. Igl emprim hai jau mo ris, mo cur ch'era miu ami e pliras da mias camaratas han manegià che jau avessi igl aspect exteriur e las mesiras idealas e che jau haja bunas schanzas da cuntanscher il final, hai jau la finala dà mes consentiment.” Olga è s'annunziada - e prest èn dus experts dal comité d'organisaziun arrivads a Degen per suttametter ella a l’emprima fasa da selecziun. "La procedura da quella preselecziun é stada plitost malempernaivla: "Ils dus signurs da Zug na han betg dà gronda paisa agl aspect da mia fatscha, mabain han immediat drizzà lur attenziun sin mes corp. Gie els n’èn betg disturbads da sa persvader da mias qualitads corporalas era cun lur detta grassa e quai schizunt en ils lieus ils pli intims. Quai è stà disgustus e umilitaivel”
Damai ch’ils dus signurs avevan sincerà ad Olga ch'ella haja superà cun success la preselecziun ed ella haja bunas schanzas da cuntanscher il final è ella - malgrà ses dubis - sa decidida da cuntinuar.
Las prescripziuns per las finalistas èn fitg severas. I suondan diras emnas da dieta e trenament corporal - per cletg cun sustegn da ses patrun da lavur. Olga: "Ins di che bellezza stoppia patir - mo sche jau avess savì quai, lur avess jau studegià dus giadas..."

Sonda, ils 22 d'avrigl è il grond di per Olga e tut las passa tschent participantas che han cuntanschì il mezfinal. Oz ha lieu a Glion la runda finala per l’elecziun da la "Miss Surselva". Gia baud la damaun charrescha ses patrun ella a Glion. La citad è gia baud la damaun en in total caos da traffic. L'entira Via centrala, la Plazza Cumin e la plazza da fiera èn serradas. Ins spetga in dumber da rodund 7000 persunas che vulan assister a l’eveniment dals eveniments, (tantas persunas n'èn mai preschentas tar l’elecziun da la Miss Rezia).
Avant mezdi entschaiva la selecziun da las finalistas da las 12 categorias. Be ina dad ellas vegn ad esser la pli bella Sursilvana. Olga è fitg optimista: "Uschè bella sco quellas qua enturn mai sun jau anc ditg!"
Las participantas vegnan puspè examinadas detagliadamain e rigurusamain dals experts. “O na! Uss entschaiva quai grapschem schon puspè!" sa Olga anc dir avant ch'er ella vegn a mauns ad els.
Gronda è la dischillusiun dad Olga cura ch'il speaker numna ils numers da las sis finalistas. Ella n'ha betg cuntanschì il final. 
Cun dus larmas da dischillusiun assista Olga a las 15.30 uras a la nominaziun da la victura da la concurrenza. "Retia" sa numna quella e vegn da Schnaus, udin nus da l’aut pledader. Ma vesair na vesain nus nagut. I ha memia blera glieud che vul vesair la pli bella da las bellas Sursilvanas.
Mia dumonda sch'ella sa participeschia er l’onn proxim a l’elecziun da la Miss Surselva respunda Olga cleramain cun “na”: "Jau na sun bain betg simplamain in toc charn. Ton voyeurissem e spannerverc sin in mantun hai jau anc mai vis durant mia entira vita."